የሰሜንና የደቡብ ኮርያ መሪዎች ታሪካዊ ውይይት አደረጉ
የሰሜን ኮርያው መሪ ኪም ጆንግ ኡን የደቡብ ኮርያን ድንበር በመሻገር ከደቡብ ኮርያ መሪ ሙን ጄ ኢን  ጋር ታሪካዊው ውይይት አደረጉ ፡፡የኮርያ ልሳነ ምድርን ከኒውክለር ቦምብ ስጋት ነጻ ማድረግ የኪም ጆንግ ኡን እና የደቡብ ኮርያ ፕሬዝዳንት ሙን ጄኢን ውይይት ቀዳሚው አጀንዳ ነበር ፡፡የደቡብና ሰሜን ኮሪያ መሪዎች ብዙ ሲባልለት የቆየውን ውይይት ጀምረውታል፡፡ ይህ አለም ወይይቱ ይካሄዳል አይካሄድም በሚል ሲጠብቀው የቆየው የሁለቱ ኮሪያዎች መሪዎች ውይይት አሁን ደግሞ የምር ወይስ የቀልድ ነው ውይይቱ የሚል ጥያቄ ማስከተሉ አልቀረም፡፡የመሪዎቹ ንግግር ኒውክለር በአከባቢው እንዳይኖር እና ዘላቂ ሰላም ላይ ትኩረት አድርጎ እየተካሄደ መሆኑን የደቡብ ኮርያ ከፍተኛ የመንግስት ሥራ ኃላፊዎች ገልፀዋል፡፡ ያንግ ቹን የተባሉ የደቡብ ኮርያ ባለስልጣን ሁለቱም መሪዎች ሲያልቅ ለአለም ይፋ የሚሆን የጋራ መግለጫ እያረቀቁ ነው ብለዋል፡፡ማታ ላይ በሚደረገው የእራት ግብዣ ላይ የሰሜን ኮርያ መሪ ኪም ባለቤት ሪ ሶል ጁ ይገኛሉ መባሉ ተሰምቷል፡፡በእብሪታቸው የሚታወቁት ኪም ጆንግ ኡን ከሙን ጄኢን ሲገናኙ እኛ በምናደርገው የሚሳኤል ሙከራ ከዚህ በኋላ ከእንቅልፈዎ ማባነኑን አንደግመውም ማለታቸው ተዘግቧል፡፡የሰላም ቤት ሲሉ በሚጠሩት መወያያ አዳራሽ ለምክክር ኪምና ሙን ከመቀጣቸው በፊት በአዳራሹ በሚገኝ የሓሳብ መስጫ ደብተር ላይ ኪም ጆንግ ኡን አዲሱ ታሪክ አሁን ተጀምሯል ሲሉ ሓሳባቸውን አስፍረዋል፡፡በውይይቱ መክፈቻ ላይም  የምናደርገው ውይይት  እውነተኛ የምርና ለውጥ ከመፈለግ የሆነ  እንደሆነ ጠቁመዋል፡፡ የደቡብ ኮርያው ፕሬዝዳንት ሙን ጄኢንም ከውይይቱ አመርቂ ውጤት ይጠበቃል ብለዋል፡፡ውይይቱን ትኩረት ሰጥተን ነው የምናደርገው ለሰላም የሚሆን ተስፋ እንጠብቃለን ብለዋል፡፡ ለሚመለከተን የአለም ህዝብ የማስተላልፈው መልዕክት ሲጓተት የቆየውን የሰላም ድርድር እንደሚፋጠን ነው ሲሉ ተናግረዋል፡፡ሁለቱ መሪዎች ከሰዓታት በኋላ የሚያደርጉት ውይይት የሚጀምረው በድንበራቸው ላይ ዛፍ በመትከል ነው፡፡ ዛፎቹ ከሁለቱም ኮርያዎች በተወሰደ አፈር ሲተከሉ ከሰሜን ታኢዶን ከደቡብ ደግሞ ሀን ወንዝ የተቀዳ ውሃ ይጠጣሉ ተብሏል፡፡በሁለቱ መሪዎች መካከል የተደረገው የዛሬው ውይይት እኤአ በ2007 ወዲህ የመጀመሪያው ነው፡፡ እኤአ በ1953 ላይ ያበቃው ጦርነትን ተከትሎ በተኳረፉት ኮርያዎች መካከል በመሪዎች ደረጃ የተደገው ውይይት ሲቆጠር ሶስት ብቻ ይሆናል፡፡ ያሁኑ ልዩ ያደርገዋል የተባለው በደቡብ ኮርያ የተካሄደ የመጀመሪያው ውይይት በመሆኑ ነው፡፡ኪም ጆንግ ኡን ና ሙንጄኢን በመጀመሪያ ውይይታቸው በጣም ደስተኞች እና መገናኘታቸውን የጓጉለት  ስለመሆኑ ከፊታቸው ተነቧል፡፡ የአልጀዚራው ዘጋቢ ጀምስ ባይስ ታሪካዊው ሰላምታቸው ብቻ ሰላም አያመጣም ይላል፡፡ ፖሊሲ ላይ ለውጥ መታየት ይገባዋል ይሄ ደግሞ ገና ሊሰሩበት የሚጠበቅ ጉዳይ ነው ባይ  ሲሆን  አለምም አሁን ከሁለቱ መሪዎች ውይይት መጨረሻ ላይ መስማት የሚጠብቀው ክስተት መሆኑን ያስቀምጣል፡፡እ.ኤ.አ ከ1950 እስከ 1953ቱ የሁለቱ ሃገራት ደም አፋሳሽ ጦርነት በኋላ በአይነ ቁራኛ በመተያየት ላይ የነበረው የኮሪያ ልሳነ ምድር ውጥረት የአሁኑ የሁለቱ ሃገራት መሪዎች ያረግቡታል ተብሎ ከምንጊዜውም በላይ ተስፋ ተጥሎበታል፡፡